|  |
| --- |
| **Gal. 2:19b-20 - Rom. 6:5-14 & 2 Kor. 5:11-20**  **“... saam met Christus gekruisig.”**  *Andries Burger, Pinetown Gemeente, 29 Maart 2024 (Goeie Vrydag)* |

*Sing:* *Lied 354:1,2; Lied 396:1,2,3; Lied 383:1,2,3; Lied 184:1,4; Lied 274:1,2; “Vrede”*

Élke dag van ons lewe en veral élke Sondag se aanbidding draai om Jesus Christus se kruisiging en opstanding as middelpunt.

Tog is dit spesiaal om hierdie naweek stil te raak in ons besinning daarvan. Ons het sopas met die Nagmaal nagedink oor wat daar op Golgota gebeur het...

Die ewige Seun van God wat sy hemelse heerlikheid prysgegee het om ook ŉ skepselmens te word en hier in die stof en die natreën te kom lewe.

Hy het volkome heilige God gebly wat geen enkele sonde gedoen of selfs gedink nie – en tóg het hy al die verskrikking van die sonde belewe.

Selfs baie meer as ons,

want Hy neem al ons sonde op Hom en hang voor God as vervloekte aan die kruis

waar God al sy woede en straf oor ons sonde op Hom laat afkom, en

Christus die verskrikking van die hel beleef wanneer sy Vader

– met wie Hy van ewigheid af intiem en onskeibaar een was –

Hom verlaat en Hy aaklig sterf na die duisternis van straf en oordeel.

Die verlosser is dood, sy aardse werk is volbring, sy Gees gee Hy dadelik in die hande van sy Vader, en sy liggaam word tussen die dooies in die graf gelê.

Mens kan jou die verbystering en verslaentheid van sy dissipels nie indink nie – die foltering van hulle verwarring.

Hulle was so seker dat Hy die beloofde Messias was, maar nou is Hy dood soos enige ander mens...

Was dit alles dan net nóg ŉ sinnelose skim?

Om hierdie dag “Goeie” Vrydag te noem sou toe vir hulle absurd gewees het.

Maar binne drie dae het hulle héle lewe verander, en netso die lewe van elkeen van alle tye en plekke wat in geloofsvertroue aan Hom vasgryp!

Hy staan uit die dood op en bewys daarmee dat álles wat Hy geleer het absoluut waar is, dat die hele evangelieboodskap van die ganse Bybel absoluut betroubaar is.

Na sy oënskynlike nederlaag van Vrydag word sy heerlike oorwinning op Sondag sigbaar!

Hy het die duiwel en die dood oorwin, Hy het die volle som van God se straf op ons wat glo se sonde betaal.

Elkeen wat in Hom glo is volledig en vir ewig vry van die straf en vry van die mag van sonde.

Na die brandpunt van daardie naweek se gebeure het ons lewens totaal en radikaal verander...

Het dit? Hoe het dit verander? Was dit blywend en verander jy steeds al meer verander?

Dit is waarop ons vanoggend en Sondag oggend gaan fokus.

Hoe Jesus se kruisiging en sy opstanding nou al reeds elke dag ons lewens verander.

Dit is ŉ boodskap met twee helftes en soos daardie naweek twee helftes van kruising en opstanding gehad het, bring ek hierdie boodskap ook in twee helftes – eers dood en dan lewe.

Ons kan dit nie uitmekaar haal nie – dit is een boodskap – maar ons het tyd nodig om daaroor te besin en die diepte daarvan te verwerk...

Maak asseblief seker dat jy ook Sondag se boodskap kry, anders gaan dit wees soos om net een been te hê, maar sonder ŉ kruk op prostese.

Ek gaan ander tekste ook gebruik sodat ons verstaan wat bedoel word, maar die sentrale teks vir vanoggend en vir Sondag is

Galasiërs 2:19b-20, *“19 … ek is saam met Christus gekruisig, 20en nou is dit nie meer ek wat lewe nie, maar Christus wat in my lewe. Die lewe wat ek nou nog hier lewe, leef ek in die geloof in die Seun van God wat sy liefde vir my bewys het deur sy lewe vir my af te lê.”*

Met ons herdenking van Christus se kruisiging vandag fokus ons vanoggend op Paulus se woorde dat hy saam met Christus gekruisig is en dat dit nie meer hy is wat lewe nie...

En Sondag wanneer ons Christus se opstanding herdink gaan ons op die tweede deel fokus, dat dit Christus is wat nou in hom lewe.

Wanneer ons gemeenskap met Christus het, dan gebeur al twee – ons sterf in Hom en Hy leef in ons.

As dit nie gebeur nie, dan het ons nog nie gemeenskap met Hom nie.

Paulus skryf hier in die eerste persoon – hy maak nie die uitspraak namens alle gelowiges nie, maar van homself alleen.

En tog moet ons besef dat dit ŉ uitspraak is wat geldig moet wees vir elke gelowige.

Soos iemand dit in baie kras stel:

ŉ Ware Christen is nie iemand wat erken en aanvaar dat Christus sy verlosser is nie, maar een wat in Christus sterf –

iemand wie se stywe nek van selftrots en eiewilligheid en eie geregtigheid gebreek is;

iemand wie se hardekop van eiewysheid verbrysels is;

iemand wie se hart van eie begeertes en selfliefde aan skewe lê,

iemand wie se eie aansien en trots en ego platgeslaan is.

As enige van daardie dinge nog vir jou belangrik is en as dit nog jou lewensuitkyk en jou begeertes en vrese oorheers –

dan lewe jy nog self, dan is jy nog nie saam Christus gekruisig nie, dan het jy nog nie heeltemal gemeenskap met Christus aan die kruis nie...

dan is Christus en sy kruisiging nog op ŉ afstand van jou af en dan sal jy nog nie die volle bevryding van die kruisdood kan beleef nie.

Volle bevryding is eers moontlik wanneer ons in Hom sterf sodat ons vry kom van hierdie lewe se dinge wat bederf en vrot geraak het deur die sonde.

Die bedoeling is nie dat ons ŉ mistieke, buiteliggaamlike geestesvervoering moet ondergaan nie. Paulus gebruik ŉ baie sterk beeldspraak.

Onthou wie ons is, of liewer wie ons geword het na die sondeval...

Alles draai om ons self...

Ons verlang daarna en verlustig ons daarin om net te wil doen wat ons wil,

ons is vol van onself en ons eie wyshede, ons eie begeertes en voorkeure in selfvertroue en selfvoorsiening en selfheerskappy.

En soos wat ons hieraan vashou netso oorval angstigheid en vrese en wanhoop ons as dit dalk sou verloor –

wanneer ons en ons geliefdes se gesondheid bedreig word, of ons veiligheid of ons sogenaamde menseregte gekrenk word en ons onregverdig behandel word...

Maar hoeveel daarvan is nog belangrik vir iemand wat dood is?

Sal bekommernis oor gesondheid en veiligheid en inkomste iemand wat gesterf het pla?

Onsekerheid oor wat die toekoms inhou?

Verhoudings wat skeefgeloop het, onreg wat jou aangedoen is?

Sal sulke goed nog jou gedagtes en jou tyd en jou gemoed gevange kan hou sodat jy omtrent op niks anders kan fokus nie?

Natuurlik nie!

Sulke dinge is absoluut beperk tot die lewe duskant die graf

sodat dit net mooi niks meer saak maak vir iemand wat gesterf het nie.

Dit is netso met die sonde wat juis aanleiding gegee het vir Paulus om hieroor te praat.

Sal iemand wat gesterf het nog sukkel met sonde? Verseker nie!

Hy skryf so duidelik daaroor in 2 Kor. 5:6-7, ”*6Ons weet tog dat die sondige mens wat ons was, saam met Christus gekruisig is, sodat ons sondige bestaan beëindig kon word. Ons is dus nie langer slawe van die sonde nie. 7Iemand wat gesterf het, is immers vry van die mag van die sonde.*

Jy sien wanneer jy deur geloof gemeenskap het met Christus dan verlos Hy jou van die houvas wat al hierdie dinge op jou lewe gehad het.

Dit is so goed of jy dood is daarvoor!

Jy word nie meer gedryf deur jou begeertes en jou vrese nie;

gesondheid en voorspoed en selfs veiligheid en beskerming oorheers nie meer jou lewe nie;

jou verhoudings met ander mense is nie meer die absolute bron van vreugde of kastyding in jou lewe nie.

Die wêreld se verleiding raak jou nie eens meer aan nie, want soos ons in Galasiërs 6:14 lees is ons deur die kruis dood vir die wêreld en is die wêreld dood vir ons.

Jesus Christus, die Seun van God wat mens geword het en ons sonde op Hom geneem het hang alleen aan daardie kruis van God se hellestraf;

Hy sterf alleen aan daardie vervloekte houtpaal;

maar Hy sterf vir almal wat in Hom glo – namens ons sodat elkeen van ons wat in Hom glo ook daar gesterf het – soos ons 2 Korintiërs 5:14 lees.

Hierdie proses om in Christus te sterf het twee dele.

Daar is die eerste groot ommekeer om saam met Hom gekruisig te wees,

die bekering weg van ŉ goddelose lewe af om deur geloof in Christus van ons sonde skoongewas te word deur sy lewensbloed, en in Hom aangeneem te word as God se kinders.

Maar dan moet ons waghou en oplet wanneer die ou sondige gewoontes en begeertes en vrese weer-en-weer in ons wil opstaan,

sodat ons dit gedurig weer en al hoe meer kan doodmaak soos ons in Rom. 8:13 lees.

Dit is dieselfde wat Jesus bedoel het dat enigeen wat Hom wil volg hom of haarself moet verloën...

Soos Petrus met Jesus gemaak het daardie aand van sy verhore toe hy al vloekend gesweer het dat hy Jesus nie eers ken nie.

So moet elkeen wat Jesus volg alles wat kompeteer om die belangrikste in ons lewens te wees verloën, ons moet dit afsterf.

Wat en wie is die belangrikste vir jou in jou lewe?

Is dit jou prestasie, jou gesondheid, jou aansien, jou gemak en gewoontes, jou kinders of ouers of lewensmaat, jou ras of kultuur of taal of land, jou trots en goeie naam, noem maar op...

Vir so lank as wat sulke dinge kompeteer om die belangrikste in jou lewe te wees;

vir solank as wat Christus en geloof net ŉ deel van jou lewe is maar jy eintlik vir jouself en die ander dinge en mense lewe,

vir so lank sal jy nie Christus se volkome bevryding en sy volle vrede beleef nie.

Sy bevryding is eers volkome wanneer jy daardie goed afsterwe, wanneer jy dood is daarvoor.

Is dit darem te veel om te verwag?

Voel nogal so – maar dit is wat die beteken om saam met Christus gekruisig te wees...

Maar genadiglik is dit nie die hele boodskap nie, want daarop kom nog by dat dit nie meer ek is wat lewe nie ... maar Christus wat in my lewe...

En soos Christus se kruisiging sinnelose sou wees sonder sy opstanding,

so sal ons kruisiging saam met Hom nuttelose waansin gewees het

as dit nie gevolg sou word deur Hom wat in ons lewe nie.

Wanneer jou lewe wat leeggemaak is van alles nie dadelik gevul word met Christus nie

sal die wêreld en die sonde en die duiwel net terugkom en jou nog erger oorheers –

soos Jesus waarsku in Matteus 12:43-44.

Om net saam met Christus gekruisig te wees bring nie bevryding nie, dit is net die essensiële eerste helfte daarvan.

Ware bevryding en vrede kom eers wanneer Christus in jou lewe en

jy nie meer vir jouself lewe nie maar vir Hom wat vir jou gesterf het en opgewek is...

En dit is ons fokus wanneer ons sy opstanding gaan herdink.

Vandag die afsterwe van ons ou mens, en Sondag die lewe as nuwe mense.

Maak vir jouself tyd voor Sondag se erediens en besin oor daardie dinge wat jy nog moet prysgee,

daardie dinge wat kompeteer om die belangrikste te wees in jou lewe.

As jy sê dat jy in Christus glo, dan moet jy daardie dinge afsterwe,

sodat jy verlos kan word van die heerskappy daarvan...

Dit sal nie maklik wees nie want daardie dinge is natuurlik belangrik, baie belangrik.

Maar is Christus dan nie belangriker nie?

Ons kan dit nie self afsterf nie.

Paulus gebruik ŉ passiewe vorm van die werkwoord wanneer hy sê dat hy in Christus gekruisig is.

God doen dit met ons.

Vra Hom om só belangrik te wees vir jou dat niks anders met Hom sal kompeteer in jou lewe nie.

Vra Hom om jou met sy Heilige Gees voor te gaan en jou te begelei en om jou in Christus te kruisig sodat jy dood sal wees vir jouself en alles en almal wat vir jou belangriker word as wat Hy is.

Vra Hom en volg Hom dan –

gee oor... gee dit alles prys ... lê dit alles neer voor sy kruis,

sterf dit af, sterf jouself af...

\*\*\*

En kom dan Sondag soos Petrus na die oop graf gehardloop het op soek na sy Here.

Kom en dan besin ons saam verder oor sy volkome bevryding om

nie net saam met Hom gekruisig te wees sodat ons nie meer lewe nie,

maar sodat Hy wat in ons lewe;

sodat ons nie meer vir ons self te lewe nie,

maar vir Hom wat vir ons gesterf het en wat uit die dood opgewek is.

Amen